Sisu Yliniemi
Ura > Seuraura

Yliniemi aloitti jääkiekkoilun nelivuotiaana Haukiputaan Ahmoissa. Hän pelasi juniorina myös Kiekko-Oulussa, josta Yliniemi siirtyi sittemmin Oulun Kärppiin. Hän toimi kaudella 2018–2019 seuran C-nuorten varakapteenina. Yliniemi jakoi C-nuorten SM-sarjassa 14 osumallaan joukkueensa sisäisen maalipörssin voiton Otto Mykrän ja Maks Mikkolan kanssa. Hän voitti kauden päätteeksi C-nuorten Suomen-mestaruuden. Yliniemi palkittiin sarjan parhaana hyökkääjänä Sami Kapanen -palkinnolla ja hänet valittiin ensimmäiseen tähdistökentälliseen.
Toukokuussa 2021 Yliniemi teki Kärppien kanssa vuoden mittaisen SM-liigasopimuksen. Hän pelasi kaudella 2021–2022 SM-liigajoukkueen mukana harjoitusotteluissa, mutta Yliniemi ei tehnyt kuitenkaan vielä liigadebyyttiään. Hänen kautensa U20-joukkueessa jäi loukkaantumisen vuoksi rikkonaiseksi ja Yliniemi pelasi alku- ja jatkosarjassa yhteensä vain 17 ottelua. Pudotuspeleissä hän oli tehoilla 1+5=6 Kärppien paras syöttäjä. Yliniemi jakoi joukkueen sisäisen pistepörssin voiton Tuukka Tieksolan ja Aleksi Antti-Roikon kanssa. Joulukuussa 2021 hän teki Kärppien kanssa kolmivuotisen jatkosopimuksen kevääseen 2025 saakka.
Kaudella 2022–2023 Yliniemi oli Kärppien U20-joukkueen paras syöttäjä ja kolmanneksi paras pistemies tehoilla 10+30=40. Hän debytoi samalla kaudella myös SM-liigassa, jossa Yliniemi sai tililleen kaksi runkosarjaottelua. Hän teki liigadebyyttinsä Tapaninpäivänä 26. joulukuuta 2022 vieraissa JYPiä vastaan. Yliniemi merkittiin Kärppien nelosketjun oikeaan laitaan Jesse Koskenkorvan ja Julius Hermosen viereen. Hän sai ottelussa jääaikaa 6.41 minuuttia. Yliniemi sai myös kahden minuutin jäähyt sekä huitomisesta että estämisestä. Maaliskuussa 2023 Kärpät lainasi hänet ja Joonas Lohisalon loppukaudeksi Mestis-joukkue Kokkolan Hermekseen, jossa Yliniemi pelasi viisi runkosarjaottelua tehopistein 1+3=4 ja viisi playoff-ottelua tehden yhden maalin.
Elokuussa 2023 Kärpät lainasi Yliniemen toistaiseksi voimassa olevalla sopimuksella Hermeksen Mestis-joukkueeseen, jossa hän pelasi lopulta kokonaan kauden 2023–2024. Yliniemi teki siellä runkosarjassa 40 ottelussa tehot 17+20=37. Hän jakoi joukkueen sisäisen maalipörssin voiton Eero Klintrupin ja Santeri Sulun kanssa. Pudotuspeleissä Yliniemi teki 14 ottelussa tehot 5+4=9.
Kaudella 2024–2025 Yliniemi teki Kärpissä SM-liigauransa avausmaalin 26. lokakuuta 2024 KooKoota vastaan. Hän sai Kärppien 3–2-voittoon päättyneessä ottelussa myös syöttöpisteen Marko Anttilan tekemään voittomaaliin. Mikko Alikoski valitsi Yliniemen ottelun Alumnien tähtien ykköstähdeksi. 17. joulukuuta 2024 Kärpät vuokrasi Yliniemen 18. tammikuuta 2025 asti kestävällä sopimuksella Turun Palloseuraan. Hän kuitenkin edusti välissä joulukuun lopulla Kärppiä Spengler Cupissa ennen paluutaan TPS:n vahvuuteen.> Yliniemi onnistui tekemään kypärätempun 17. tammikuuta 2025 vieraissa Hämeenlinnan Pallokerhoa vastaan, kun TPS voitti ottelun lukemin 1–5. Hänen toinen maalinsa syntyi ylivoimalla. Veli-Pekka Laitinen ja Jukka Voutilainen valitsivat Yliniemen ottelun Alumnien tähtien ykköstähdeksi. Hänen kolme maaliaan jäivät ainoiksi tehopisteiksi Yliniemen TPS:ssä pelaamassa kuudessa ottelussa.